**ΘΕΩΡΙΑ-ΟΡΟΛΟΓΙΑ**

ΔΡΑΣΤΗΡΙΟΤΗΤΑ 1

Ο δάσκαλος παρουσιάζει στα παιδιά δύο γαντόκουκλες, τον Κοντορεβιθούλη και το γίγαντα. Ζητάει από κάποιον να διηγηθεί με συντομία το παραμύθι. Ο δάσκαλος ξεκινάει να παίζει με τις κούκλες, καθώς ο μαθητής διηγείται το γνωστό μύθο και σε κάποιο σημείο ( όταν ο γίγαντας κυνηγάει τον Κοντορεβιθούλη στο δάσος) εμφανίζεται μέσα στην ιστορία ένας καινούριος ήρωας που δεν τον περιμένουν τα παιδιά. Καθώς τρέχει ο Κοντορεβιθούλης στο δάσος συναντάει μια άλλη γαντόκουκλα, την Κοκκινοσκουφίτσα. Τα παιδιά στη συνέχεια καλούνται να θυμηθούν και το κείμενο της Ζωής Βαλάση «Η επανάσταση των παραμυθιών» που είχαν διαπραγματευτεί στο β΄ τεύχος της Γλώσσας, στο οποίο εμφανίζονται μαζί οι ήρωες διαφορετικών παραμυθιών.

ΔΡΑΣΤΗΡΙΟΤΗΤΑ 2

Διαβάζουμε τον τίτλο του νέου μαθήματος «Λαθεύοντας ιστορίες». Ζητάμε από τα παιδιά να μας εξηγήσουν αν καταλαβαίνουν τι σημαίνει ο τίτλος. Επισημαίνουμε στα παιδιά ότι το κείμενο αποτελεί απόσπασμα από το βιβλίο του Τζάνι Ροντάρι «Παραμύθια από το τηλέφωνο». Τα παιδιά γνωρίζουν ήδη το Ροντάρι ως συγγραφέα από διάφορα βιβλία του, των οποίων έχουμε απολαύσει την ανάγνωση.

Προσεγγίζεται η έννοια της λέξης παραμύθι, ιστορία, λάθος και δημιουργικό λάθος, λαθεύω και αστείο ( μορφές-είδη του αστείου, αστείο περιεχομένου, λεκτικό, πειρακτικό, καλοπροαίρετο ή με βαθύτερους προβληματισμούς).

Στη συνέχεια τα παιδιά καλούνται να εντοπίσουν πού και με ποιο τρόπο έχει γίνει η παρέμβαση (η αλλαγή του παραμυθιού) στο κείμενο αυτό, όπως και στη δραστηριότητα 1.